b'\n_START_ARTICLE_\nHeij\xc5\x8d-ky\xc5\x8d\n_START_PARAGRAPH_\nHeij\xc5\x8d-ky\xc5\x8d (jap. \xe5\xb9\xb3\xe5\x9f\x8e\xe4\xba\xac, my\xc3\xb6s Heizei-ky\xc5\x8d tai Nara no miyako) oli Japanin p\xc3\xa4\xc3\xa4kaupunki Nara-kaudella vuosina 710\xe2\x80\x93784. Se sijaitsi nykyisen Naran kaupungin l\xc3\xa4nsipuolella, ja on arveltu, ett\xc3\xa4 sen nimen muodostavat kirjoitusmerkit saatettiin tuolloin lukea \xe2\x80\x9dNara\xe2\x80\x9d. P\xc3\xa4\xc3\xa4kaupunki siirrettiin paikalle Fujiwara-ky\xc5\x8dsta Naran etel\xc3\xa4puolelta. Heij\xc5\x8d-ky\xc5\x8d k\xc3\xa4sitti noin 2\xc2\xa0500 hehtaarin laajuisen alueen ja siell\xc3\xa4 arvellaan olleen noin 100\xc2\xa0000 asukasta.\n_START_SECTION_\nHistoria\n_START_PARAGRAPH_\nNara-kausi merkitsi vilkasta kulttuurivaihtoa muiden It\xc3\xa4-Aasian maiden kanssa ja kiinalaisen hallinto- ja lakij\xc3\xa4rjestelm\xc3\xa4n (ritsury\xc5\x8d) omaksumista. My\xc3\xb6s uusi p\xc3\xa4\xc3\xa4kaupunki suunniteltiin kiinalaisen fengshui-opin mukaan ruutukaavaan. Kiinalaisista kaupungeista poiketen sit\xc3\xa4 ei kuitenkaan ymp\xc3\xa4r\xc3\xb6ity muurein. Keisarillinen Heij\xc5\x8d-palatsi sijaitsi suorakulmion muotoisen kaupungin pohjoisosassa pohjois-etel\xc3\xa4suuntaisen valtakadun p\xc3\xa4\xc3\xa4tepisteen\xc3\xa4. Siihen kuului poliittisten ja uskonnollisten seremonioiden hoitoon tarkoitettuja rakennuksia ja keisarillinen residenssi. Aiemman Fujiwara-palatsin rakennukset purettiin ja rakennusmateriaali siirrettiin Heij\xc5\x8d-ky\xc5\x8dhon uuden kaupungin k\xc3\xa4ytt\xc3\xb6\xc3\xb6n. Palatsin etel\xc3\xa4puolelle nousi aatelisten asuinalue. Heij\xc5\x8d-ky\xc5\x8d oli huomattavasti suurempi kuin aiemmat p\xc3\xa4\xc3\xa4kaupungit ja sen reunoille rakennettiin useita isoja buddhalaisia temppeleit\xc3\xa4, kuten T\xc5\x8ddai-ji vuonna 745. Kaupunkiin perustettiin my\xc3\xb6s it\xc3\xa4inen ja l\xc3\xa4ntinen markkina-alue. Se sijaitsi uuden kansallisen tieverkon keski\xc3\xb6ss\xc3\xa4._NEWLINE_Heij\xc5\x8d-ky\xc5\x8d oli pysyv\xc3\xa4mpi p\xc3\xa4\xc3\xa4kaupunki kuin monet aiemmat esihistoriallisen ajan lyhytaikaiset p\xc3\xa4\xc3\xa4kaupungit. Silti senkin p\xc3\xa4\xc3\xa4kaupunkiasema katkesi v\xc3\xa4liaikaisesti, kun keisari Sh\xc5\x8dmu pakeni aatelin keskin\xc3\xa4isi\xc3\xa4 taisteluja Kuniin ja Naniwaan. P\xc3\xa4\xc3\xa4kaupunkia p\xc3\xa4\xc3\xa4tettiin siirt\xc3\xa4\xc3\xa4 j\xc3\xa4lleen vuonna 784 Nagaoka-ky\xc5\x8dhon; siirron syyksi on ep\xc3\xa4ilty buddhalaisten temppelien liian suureksi kasvanutta vaikutusvaltaa. T\xc3\xa4m\xc3\xa4kin p\xc3\xa4\xc3\xa4kaupunki j\xc3\xa4i lyhytik\xc3\xa4iseksi, kunnes hovi siirtyi vuonna 794 Heian-ky\xc5\x8dhon eli nykyiseen Kiotoon.\n_START_SECTION_\nNykytila\n_START_PARAGRAPH_\nEntisen Heij\xc5\x8d-palatsin j\xc3\xa4\xc3\xa4nteet on otettu Unescon maailmanperint\xc3\xb6luetteloon osana kohdetta \xe2\x80\x9dmuinaisen Naran historialliset monumentit\xe2\x80\x9d. Osia palatsista on rekonstruoitu.'